CELEX: 32019D1707
Language: sk
Date: 2019-06-17 00:00:00
Title: Rozhodnutie Rady (EÚ) 2019/1707 zo 17. júna 2019 o pozícii, ktorá sa má v mene Európskej únie zaujať vo Výbore pre obchod zriadenom na základe Dočasnej dohody o partnerstve medzi Európskym spoločenstvom na jednej strane a tichomorskými štátmi na druhej strane, pokiaľ ide o odporúčanie určitých zmien dohody, ktoré sa majú vykonať s cieľom zohľadniť pristúpenie Samoy a budúce pristúpenia ďalších tichomorských ostrovných štátov

11.10.2019   
               
               
                  SK
               
               
                  Úradný vestník Európskej únie
               
               
                  L 260/45
               
            
         ROZHODNUTIE RADY (EÚ) 2019/1707
         zo 17. júna 2019
         o pozícii, ktorá sa má v mene Európskej únie zaujať vo Výbore pre obchod zriadenom na základe Dočasnej dohody o partnerstve medzi Európskym spoločenstvom na jednej strane a tichomorskými štátmi na druhej strane, pokiaľ ide o odporúčanie určitých zmien dohody, ktoré sa majú vykonať s cieľom zohľadniť pristúpenie Samoy a budúce pristúpenia ďalších tichomorských ostrovných štátov
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 3 a článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Únia 30. júla 2009 podpísala Dočasnú dohodu o partnerstve medzi Európskym spoločenstvom na jednej strane a tichomorskými štátmi na druhej strane (1) (ďalej len „dohoda“), ktorou sa stanovuje rámec pre dohodu o hospodárskom partnerstve. Nezávislý štát Papua-Nová Guinea predbežne vykonáva dohodu od 20. decembra 2009 a Fidžijská republika od 28. júla 2014.
                  
               
                     (2)
                  
                  
                     V článku 80 dohody sa stanovuje, že ďalšie tichomorské ostrovné štáty, ktoré sú zmluvnými stranami dohody z Cotonou (2), alebo tichomorské ostrovy, ktorých štrukturálne charakteristiky a hospodárska a sociálna situácia sú porovnateľné so situáciou krajín, ktoré sú zmluvnými stranami dohody z Cotonou, môžu pristúpiť k dohode na základe predloženia ponuky na prístup na trh v súlade s článkom XXIV dohody GATT 1994. Samojský nezávislý štát (Samoa) 5. februára 2018 predložil zmluvným stranám na rozhodnutie žiadosť o pristúpenie spolu s ponukou na prístup na trh v súlade s článkom XXIV dohody GATT 1994.
                  
               
                     (3)
                  
                  
                     Počas šiesteho zasadnutia Výboru pre obchod, ktoré sa konalo 24. októbra 2018, zástupcovia Únie a tichomorských štátov vypracovali zoznam technických úprav dohody, ktoré sú potrebné na zohľadnenie pristúpenia Samoy k dohode. Zástupcovia Únie a tichomorských štátov dospeli k záveru, že uvedené úpravy by viedli k tomu, že Samoa by sa uvádzala ako zmluvná strana dohody a ponuka Samoy na prístup na trh by sa doplnila do prílohy II k dohode. Podobné zmeny dohody by boli potrebné zakaždým, keď k dohode pristúpi ďalší tichomorský ostrovný štát.
                  
               
                     (4)
                  
                  
                     Rada rozhodnutím (EÚ) 2018/1908 zo 6. decembra 2018 (3) schválila žiadosť Samoy o pristúpenie. Znenie ponuky Samoy na prístup na trh bolo pripojené k uvedenému rozhodnutiu (4). Samoa 21. decembra 2018 pristúpila k dohode a od 31. decembra 2018 dohodu predbežne vykonáva.
                  
               
                     (5)
                  
                  
                     V článku 68 dohody sa stanovuje, že Výbor pre obchod sa má zaoberať všetkými záležitosťami, ktoré sú nevyhnutné na vykonávanie dohody. Výbor pre obchod je potrebné splnomocniť, aby mohol prijímať rozhodnutia o akýchkoľvek technických úpravách dohody, ktoré by mohli byť potrebné v nadväznosti na pristúpenie ďalšieho tichomorského ostrovného štátu.
                  
               
                     (6)
                  
                  
                     Na siedmom zasadnutí Výboru pre obchod, ktoré sa má konať 24. júla 2019, bude môcť Výbor pre obchod podľa článku 78 dohody odporučiť zmluvným stranám, aby vykonali v dohode zmeny, ktorých cieľom je zohľadniť pristúpenie Samoy a budúce pristúpenia ďalších tichomorských ostrovných štátov k dohode.
                  
               
                     (7)
                  
                  
                     Únia by mala určiť pozíciu, ktorá sa má zaujať, pokiaľ ide o odporúčanie takýchto zmien.
                  
               
                     (8)
                  
                  
                     Pozícia Únie na siedmom zasadnutí Výboru pre obchod by preto mala byť založená na pripojenom návrhu odporúčania,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať vo Výbore pre obchod na jeho siedmom zasadnutí, pokiaľ ide o odporúčanie určitých zmien Dočasnej dohody o partnerstve medzi Európskym spoločenstvom na jednej strane a tichomorskými štátmi na druhej strane, ktorých cieľom je zohľadniť pristúpenie Samoy a budúce pristúpenia ďalších tichomorských ostrovných štátov, je založená na návrhu odporúčania Výboru pre obchod pripojenom k tomuto rozhodnutiu (5).
         
         
            Článok 2
            Odporúčanie Výboru pre obchod sa po jeho prijatí uverejní v Úradnom vestníku Európskej únie.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Luxemburgu 17. júna 2019
            
               
                  Za Radu
               
               
                  predsedníčka
               
               F. MOGHERINI
            
         
         
            (1)  Rozhodnutie Rady 2009/729/ES z 13. júla 2009 o podpise a predbežnom vykonávaní Dočasnej dohody o partnerstve medzi Európskym spoločenstvom na jednej strane a tichomorskými štátmi na druhej strane (Ú. v. EÚ L 272, 16.10.2009, s. 1).
         
            (2)  Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, v platnom znení (Ú. v. EÚ L 317, 15.12.2000, s. 3).
         
            (3)  Rozhodnutie Rady (EÚ) 2018/1908 zo 6. decembra 2018 o pristúpení Samoy k Dočasnej dohode o partnerstve medzi Európskym spoločenstvom na jednej strane a tichomorskými štátmi na druhej strane (Ú. v. EÚ L 333, 28.12.2018, s. 1).
         
            (4)  Ú. v. EÚ L 333, 28.12.2018, s. 3.
         
            (5)  Text prílohy II (Clo uplatniteľné na dovoz do Samojského nezávislého štátu) k dohode je uverejnený v Ú. v. EÚ L 333, 28.12.2018, s. 3.
      
      
         
            NÁVRH
            
               ODPORÚČANIE VÝBORU PRE OBCHOD ZRIADENÉHO DOČASNOU DOHODOU O PARTNERSTVE MEDZI EURÓPSKYM SPOLOČENSTVOM NA JEDNEJ STRANE A TICHOMORSKÝMI ŠTÁTMI NA DRUHEJ STRANE č. 1/2019
            
            
               z ...,
            
            
               pokiaľ ide o pristúpenie Samoy a budúce pristúpenia ďalších tichomorských ostrovných štátov
            
            VÝBOR PRE OBCHOD,
            so zreteľom na Dočasnú dohodu o partnerstve medzi Európskym spoločenstvom na jednej strane a tichomorskými štátmi na druhej strane (1) (ďalej len „dohoda“), ktorou sa stanovuje rámec pre dohodu o hospodárskom partnerstve, podpísanú v Londýne 30. júla 2009, a najmä na jej články 68, 78 a 80,
            keďže:
            
                        (1)
                     
                     
                        Nezávislý štát Papua-Nová Guinea podpísal dohodu 30. júla 2009 a predbežne ju vykonáva od 20. decembra 2009 a Fidžijská republika podpísala dohodu 11. decembra 2009 a predbežne ju vykonáva od 28. júla 2014.
                     
                  
                        (2)
                     
                     
                        Samojský nezávislý štát (Samoa) 5. februára 2018 predložil zmluvným stranám na rozhodnutie žiadosť o pristúpenie spolu s ponukou na prístup na trh v súlade s článkom XXIV dohody GATT 1994. Samoa pristúpila k dohode 21. decembra 2018 a predbežne ju vykonáva od 31. decembra 2018.
                     
                  
                        (3)
                     
                     
                        Výbor pre obchod preskúmal dohodu vzhľadom na pristúpenie Samoy a zmluvným stranám odporúča prijať technické zmeny dohody, aby sa Samoa mohla uvádzať ako zmluvná strana dohody a aby sa ponuka Samoy na prístup na trh mohla doplniť do prílohy II k dohode.
                     
                  
                        (4)
                     
                     
                        Podobné zmeny bude potrebné vykonať v dohode zakaždým, keď k nej pristúpi ďalší tichomorský ostrovný štát.
                     
                  
                        (5)
                     
                     
                        Výbor pre obchod navrhuje, aby bol splnomocnený prijímať rozhodnutia o akejkoľvek technickej úprave dohody, ktorá by mohla byť potrebná v nadväznosti na pristúpenie ďalšieho tichomorského ostrovného štátu,
                     
                  PRIJAL TOTO ODPORÚČANIE:
            Výbor pre obchod odporúča zmluvným stranám, aby:
            
                        1.
                     
                     
                        V článku 70 dohody odsek 1 nahradili takto:
                        
                           „1.   Na účely tejto dohody sú ‚zmluvnými stranami’ Európske spoločenstvo, uvádzané ako ‚strana ES’, na jednej strane a Papua-Nová Guinea, Republika Fidžijských ostrovov a Samojský nezávislý štát, uvádzané ako ‚tichomorské štáty’, na druhej strane.“
                        
                     
                  
                        2.
                     
                     
                        V článku 80 dohody doplnili tento odsek 3:
                        
                           „3.   Výbor pre obchod môže prijímať rozhodnutia o akejkoľvek technickej úprave dohody, ktorá by mohla byť potrebná v nadväznosti na pristúpenie ďalšieho tichomorského ostrovného štátu.“
                        
                     
                  
                        3.
                     
                     
                        V prílohe II k dohode doplnili text schválenej ponuky Samojského nezávislého štátu na prístup na trh, ktorá je uvedená v prílohe k tomuto odporúčaniu.
                     
                  
                        4.
                     
                     
                        V prílohe X k protokolu II k dohode vypustili zo zoznamu „iné štáty AKT“ odkaz na Samou.
                     
                  
               V ...
               
                  
                     Za Výbor pre obchod
                  
                  
                     V mene Únie
                  
               
               
                  
                     V mene tichomorských štátov
                  
               
            
            
               (1)  Ú. v. EÚ L 272, 16.10.2009, s. 2.